****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 410-01/25-01/**

**URBROJ: 2103-15-01-25-1**

**U Šandrovcu, \_\_\_\_\_\_\_2025.**

Na temelju članka 20., članka 41 stavak. 4. i članka 42. Zakona o lokalnim porezima (»Narodne novine« broj 115/2016, 101/2017, 114/2022, 114/2023, 152/2024) i članka 34. stavak 1. točka 3. Statuta Općine Šandrovac (»Općinski glasnik Općine Šandrovac« broj 01/2021, 06/2021, 08/2023), Općinsko vijeće općine Šandrovac na svojoj \_\_\_\_ sjednici, održanoj \_\_\_\_\_\_\_\_\_\_\_ godine, donosi

**ODLUKU**

**O OPĆINSKIM POREZIMA OPĆINE
ŠANDROVAC**

**I. OPĆE ODREDBE**

**Članak 1.**

Ovom se odlukom utvrđuju lokalni porezi koji su izvori prihoda Općine Šandrovac, porezna osnovica i visina stope poreza na potrošnju, visina poreza na nekretnine, te nadležno porezno tijelo za utvrđivanje i naplatu navedenih poreza.

**II. VRSTE POREZA**

**Članak 2.**

Lokalni porezi su:

1. Porez na potrošnju,

2. Porez na nekretnine.

***1. Porez na potrošnju***

**Članak 3.**

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Šandrovac.

Obveznici poreza na potrošnju su fizičke i pravne osobe koje pružaju ugostiteljske usluge na području Općine Šandrovac.

**Članak 4.**

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 2. ovog članka, porezni obveznik iskazuje na Obrascu PP-Ml-PO i prodaje ga do 20. dana u mjesecu za prethodni mjesec. Utvrđenu obvezu porezni obveznik je dužan platiti do posljednjeg dana u mjesecu za prethodni mjesec.

Obrazac iz stavka 3. ovog članka podnosi se nadležnoj ispostavi Porezne uprave na način propisan Zakonom o lokalnim porezima.

**Članak 5.**

Porez na potrošnju plaća se po stopi od 3%.

***2. Porez na nekretnine***

**Članak 6.**

Porez na nekretnine plaćaju domaće i strane, pravne i fizičke osobe koje su vlasnici nekretnina na području općine Šandrovac na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

**Članak 7.**

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

**Članak 8.**

Porez na nekretnine na području Općine Šandrovac plaća se godišnje u visini od 1,00 eura/m² korisne površine nekretnine.

**Članak 9.**

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

**Članak 10.**

Obveznik poreza na nekretnine dužan je do 31. ožujka godine za koju se utvrđuje porez Ministarstvu financija, Poreznoj upravi prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

**Članak 11.**

Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Iznimno od stavka 1. ovoga članka, porezno tijelo neće donositi rješenje o porezu na nekretnine u slučaju kada se poreznog obveznika oslobađa od obveze poreza na nekretnine.

Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

**III. PRIJENOS OVLASTI I NADLEŽNA POREZNA TIJELA**

**Članak 12.**

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava.

Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, Porezna uprava.

**IV. PROVEDBENE ODREDBE**

**Članak 13.**

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**V. PRIJELAZNE I ZAVRŠNE ODREDBE**

**Članak 14.**

Postupci utvrđivanja poreza započeti po odredbama Odluke o općinskim porezima Općine Šandrovac („Općinski glasnik Općine Šandrovac“ broj 09/2023), koji nisu dovršeni do stupanja na snagu ove odluke, dovršiti će se prema odredbama Odluke o općinskim porezima Općine Šandrovac („Općinski glasnik Općine Šandrovac“ broj 09/2023).

**Članak 15.**

Stupanjem na snagu ove Odluke, prestaje važiti Odluka o općinskim porezima Općine Šandrovac („Općinski glasnik Općine Šandrovac“ broj 09/2023).

**Članak 16.**

Ova odluka dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza.

**Članak 17.**

Ova Odluka objavit će se u »Narodnim novinama« i “Općinskom glasniku Općine Šandrovac«, a stupa na snagu osmog dana od dana objave u “Općinskom glasniku Općine Šandrovac«.

**OPĆINSKO VIJEĆE OPĆINE ŠANDROVAC**

 **Predsjednik  Općinskog vijeća**

 **Slaven Kurtak**

**O B R A Z L O Ž E N J E**

**PRAVNI TEMELJ**

Hrvatski sabor donio je Zakon o izmjenama i dopuni Zakona o lokalnim porezima („Narodne novine” broj 152/24. – dalje u tekstu: Zakon o izmjenama i dopuni Zakona), koji je stupio na snagu dana 1. siječnja 2025. godine. Zakonom o izmjenama i dopuni Zakona porez na kuće za odmor zamjenjuje se porezom na nekretnine, te su ga jedinice lokalne samouprave dužne uvesti. Člankom 2. stavkom 1. točka 12. Zakona o izmjenama i dopuni Zakona definirano je da je nekretnina svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor. Zakonom o izmjenama i dopuni Zakona propisano je da se porez na nekretnine plaća godišnje u rasponu od 0,60 do 8,00 eura/m2 korisne površine nekretnine, propisuje se obveza uvođenja poreza na nekretnine te je definirana raspodjela prihoda od poreza na nekretnine na način da 80% prihoda pripada jedinici lokalne samouprave na čijem se području nekretnina nalazi i 20% jedinici područne (regionalne) samouprave na čijem se području nekretnina nalazi.

**OSNOVNA PITANJA KOJA SE UREĐUJU AKTOM**

Trenutno je na snazi Odluka o općinskim porezima Općine Šandrovac („Općinski glasnik Općine Šandrovac“ broj 09/2023). Predlaže se donošenje nove Odluke o općinskim porezima radi usklade sa odredbama Zakona o izmjenama i dopuni Zakona o lokalnim porezima (“Narodne novine”, broj 152/24.) koji je stupio na snagu s danom 1. siječnja 2025. godine i u kojem se u osnovi ne uvodi novi porezni oblik već se radi o prilagodbi postojećeg oblika poreza koji je i do sada bio u primjeni pod nazivom „porez na kuće za odmor“ te se uvodi pojam „porez na nekretnine“. Predloženom izmjenom Odluke ne mijenja se visina poreza. Sukladno Zakonu o izmjenama i dopuni Zakona, važeću Odluku o porezima, jedinice lokalne samouprave dužne su uskladiti s izmjenama i dopunom Zakona o lokalnim porezima te je dostaviti Poreznoj upravi u roku od osam dana od dana donošenja, a najkasnije do 28. veljače 2025. za primjenu tijekom 2025. godine. Slijedom navedenog, predlaže se donošenje Odluke o izmjenama Odluke o porezima Općine Šandrovac.

**SREDSTVA POTREBNA ZA PROVOĐENJE ODLUKE**

Sredstva potrebna za provođenja ove Odluke osigurana su u Proračunu Općine Šandrovac

  **OPĆINSKI NAČELNIK**

 **Dario Halauš, mag.ing.agr.**